Paterna finalitzarà l’habilitació de l’antiga Cambra Agrària mitjançant el desenrotllament del IV Taller d'Ocupació
28/05/2015

# Paterna finalitzarà l’habilitació de l’antiga Cambra Agrària mitjançant el desenrotllament del IV Taller d'Ocupació

[![Imatges d'edicions anteriors del taller d'ocupació de la cambra agrària](/images/noticias/2015/05/camara-agraria.jpg)](/images/noticias/2015/05/camara-agraria.jpg)

28.05.2015

L’Ajuntament obté una subvenció de 274.000 euros i a la finalització del projecte l’edifici estarà preparat per a acollir usos formatius, socials, culturals i ciutadans

L’actuació permet la formació remunerada durant sis mesos de 30 desempleats paterners en les especialitats de Particions i acabats interiors, Electricitat i Obra

L’Ajuntament de Paterna va rebre recentment la confirmació, per part del ‘Servei Valencià d’Ocupació i Formació’, que ha sigut aprovada la Fase IV del Projecte d’habilitació de l’antiga Cambra Agrària com a Centre de Formació i Cívic a través d’un Taller d’Ocupació.

Esta actuació permetrà a 30 veïns de Paterna formar-se en especialitats com Particions i acabats interiors, Electricitat i Obra durant 6 mesos, amb un total de 960 hores de formació en alternança amb el treball professional. L’Ajuntament obté 274.000 euros de subvenció i aportarà altres 28.000 euros que es destinaran principalment en els sous dels alumnes, director del projecte, així com dels docents de les diferents especialitats impartides. El projecte haurà d’iniciar-se abans del pròxim 30 de novembre com a data límit i poden optar a ell els desempleats inscrits en el ‘Servei Valencià d’Ocupació i Formació’.

Es tracta de la quarta fase d’este projecte que es va iniciar en 2008 i que va tindre continuïtat en 2010 i 2012, comptant sempre amb una important finançament per part de la Generalitat Valenciana. Mitjançant estos tallers d’ocupació s’han desenrotllat actuacions necessàries per a la recuperació de l’edifici com el reforç de l’estructura, neteja de l’edifici i desinfecció, execució de la xarxa interior de sanejament i pluvials, reforç de murs mitgers, pilars, bigues i forjats, renovació de l’escala donant-li l’amplària necessària per a un futur ús públic, restauració de fusteries i execució parcial d’envans interior. Amb esta quarta actuació es realitzaran els acabats definitius que permetran a l’edifici donar-li utilitat com a centre de formació i cívic.

Es tracta d’un edifici ubicat en el carrer Els Molins que compta amb una superfície de 263 m2 i consta d’un cos principal amb dos plantes. En la planta baixa compta amb espai per a tres aules d’ús polivalent més un despatx, mentres que en la primera planta van altres dos aules més despatx.

L’alcaldessa en funcions, Elena Martínez, va considerar que “amb esta quarta actuació que deixem aprovada per al seu desenrotllament hauran sigut més d’un centenar els paterners desempleats que han tingut l’oportunitat d’aprendre una professió mentres cobraven un sou i participaven en la recuperació d’un edifici que tindrà ús públic”. Martínez va indicar que l’actuació permetrà dotar al municipi d’unes noves dependències públiques que podran ser utilitzades precisament per a accions de formació per a desempleats, i també per col•lectius ciutadans per a usos socials, o culturals.